《红情 红梅。用玉田韵》
清代·吴茝

无多春色，讶玉颜笑浅，暗窥篱密。换了霓裳，不似罗浮旧相识。

薄醉朦胧未醒，疑夜雨、小楼遥忆。算九九、匀遍胭脂，和露晓妆湿。

欹立。帽檐侧。似九英映人，趁迎朝日。炼砂剩液。寒鹤低头啄苔碧。

应忆洗多渐减，仍冷抱、冰魂如昔。甚出塞、声断续，坐闻怨笛。

作者简介：吴茝，字佩纕，一字纫之，吴县人。汪钟霖嗣母。有《佩秋阁诗稿》。